b"\n_START_ARTICLE_\nCa n'Ali\xc3\xb3\n_START_SECTION_\nDescripci\xc3\xb3\n_START_PARAGRAPH_\nCasa senyorial de tres pisos amb golfes. A la fa\xc3\xa7ana est, hi ha dues entrades a distint nivell. La del nivell superior, \xc3\xa9s rectangular contornejada per carreus. La inferior a la part esquerra, amb arc rebaixat adovellat. A sobre t\xc3\xa9 una finestra amb ampit. A la dreta hi ha una arcada que forma part de l'habitatge, que comunica la Pla\xc3\xa7a Santa Anna, amb el carrer que baixa de dalt. A la part de dalt de l'arcada, hi ha un petit cos, on es veu una finestra a cada costat. A sobre de l'entrada rectangular, hi ha un balc\xc3\xb3 amb barana de forja, a sobre d'aquest, hi ha una finestra amb ampit. A la part esquerra de la fa\xc3\xa7ana, al darrer pis, hi ha dues grans obertures amb arc de mig punt adovellat que d\xc3\xb3na a una petita terrassa interior._NEWLINE_A la fa\xc3\xa7ana sud, es troba un mur que rodeja la fa\xc3\xa7ana. A la planta baixa de la fa\xc3\xa7ana hi ha una porta de fusta, al pis seg\xc3\xbcent hi ha quatre petites finestres rectangulars. A la planta seg\xc3\xbcent, hi ha tres finestres rectangulars i tres balcons de forja emmarcats per carreus. A la planta seg\xc3\xbcent, hi ha tres finestres rectangulars, al centre, dos balcons de forja, sostinguts per m\xc3\xa8nsules. En la llinda del balc\xc3\xb3 de l'esquerra, hi ha la data de 1603. A la dreta de la fa\xc3\xa7ana hi ha una gran obertura de mig punt que d\xc3\xb3na a la terrasseta interior esmentada abans. M\xc3\xa9s a l'esquerra, en un trencant que fa la fa\xc3\xa7ana, a la tercera planta, hi ha un balc\xc3\xb3 suportat per m\xc3\xa8nsules que t\xc3\xa9 dues entrades, una encarada al nord, quadrangular, i una altra encarada a l'oest de mig punt. M\xc3\xa9s a l'esquerra hi ha dues finestres._NEWLINE_La fa\xc3\xa7ana oest est\xc3\xa0 adossada a altres edificis. A la fa\xc3\xa7ana nord, hi ha set finestres amb reixa a la segona planta, just a sobre hi ha dues finestres tapiades. A la darrera planta hi ha set finestres._NEWLINE_Pica d'aigua que es troba a l'entrada de la casa. \xc3\x89s d'una sola pe\xc3\xa7a, de pedra picada i forma rectangular. Fa 1,5 m de llargada per 0,5 m d'amplada. Presenta dues potes tornejades que suporten la pedra sobre r\xc3\xbastegues bases. El sortidor, renovat recentment, t\xc3\xa9 forma de rostre esculpit grollerament."